**Informatīvais ziņojums**

**"Administratīvā sloga mazināšana personālvadības pārskatu jomā"**

Saturs

[Jēdzienu un saīsinājumu saraksts 2](#_Toc64973612)

[Kopsavilkums 5](#_Toc64973613)

[1. Administratīvais slogs personālvadības pārskatu jomā 7](#_Toc64973614)

[2. Personālvadības datu vākšanas pilnveides un optimizācijas izvērtējums 9](#_Toc64973615)

[2.1. Datu vākšanas lietderīguma analīze 12](#_Toc64973616)

[2.2. Datu izmantošanas lietderīguma analīze 16](#_Toc64973617)

[3. Pēdējos gados paveiktais un turpmākā rīcība administratīvā sloga mazināšanai 21](#_Toc64973618)

[3.1. Centrālā statistikas pārvalde 22](#_Toc64973619)

[3.2. Valsts kanceleja 24](#_Toc64973620)

[3.3. Valsts ieņēmumu dienests 25](#_Toc64973621)

[4. Secinājumi 26](#_Toc64973622)

[Pielikums 28](#_Toc64973623)

# Jēdzienu un saīsinājumu saraksts

**Jēdzieni**

**Administratīvie datu avoti** –reģistri, datubāzes, informācijas sistēmas un citi informācijas avoti.

**Administratīvais slogs** – laiks un izmaksas, kas veidojas un izriet no aktivitātēm, ko persona brīvprātīgi neveiktu.

**Atlīdzības uzskaites sistēma** – datu sistēma, kurā iestādes sniedz datus par darba samaksu un nostrādāto stundu skaitu (Ministru kabineta 2017. gada 7. novembra noteikumi Nr. 662 "Noteikumi par valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmu").

**Darba ienākumi** – darba ņēmējam par veikto darbu aprēķinātie ienākumi, tai skaitā arī valstī noteiktie nodokļi (valsts sociālās apdrošināšanas obligātās iemaksas un iedzīvotāju ienākuma nodoklis).

**Datu** **kvalitāte** – pakāpe, kādā dati atbilst prasībām.

**Darba samaksa (atalgojums)** – aprēķinātā bruto darba samaksa konkrētā laika periodā (mēnesī), kas ietver mēnešalgu un mainīgo daļu.

**Īstermiņa statistika** –statistiskie dati, kas nepieciešami, lai nodrošinātu vienotu bāzi piedāvājuma un pieprasījuma veidošanās, ražošanas faktoru un cenu analīzei, un kuru apkopošanas biežums ir mēnesis vai ceturksnis.

**Nacionālo kontu sistēmas** **dati** – šie statistikas dati tiek lietoti valstu sasniegtā ekonomikas līmeņa apzināšanai un novērtēšanai, ekonomikas kopējās attīstības virzienu un atsevišķu sektoru attīstības analīzei. Šī statistika ir pamats makroekonomiskās attīstības scenāriju sastādīšanai un prognozēšanai. Viens no svarīgākajiem nacionālo kontu sistēmas rādītājiem ir iekšzemes kopprodukts.

**Periodiskums** – datu apkopošanas biežums.

**Respondents** – privātpersona vai valsts institūcija, kurai pieprasa datus par statistisko vienību.

**Saimniecisko darbību statistiskā klasifikācija** – Eiropas Savienības saimniecisko darbību statistiskā klasifikācija, kas nosaka saimniecisko darbības veidu ražošanas vai citām institucionālām vienībām.

**Savlaicīgums –** laika intervāls starp informācijas pieejamību un informācijā aprakstīto notikumu vai parādību.

**Strukturālā statistika** – statistiskie dati, kas raksturo uzņēmumu struktūru, darbību, konkurētspēju un darbības sekmes līdz vissīkākajam darbības līmenim un kuru apkopošanas biežums ir gads vai ilgāks periods.

**Statistikas rādītājs** – datu elements, kas reprezentē statistikas datus par noteiktu laiku, vietu un citiem raksturlielumiem.

**Statistiskā vienība** – novērojamā pamatvienība (piemēram, fiziskā persona, juridiskā persona, mājsaimniecība, valsts institūcija), uz kuru attiecas dati.

**Vakance** – brīva amata vieta, kas izveidojusies, aizejot iepriekšējam darbiniekiem, vai arī no jauna radīta amata vieta.

**Vietējā vienība** – uzņēmums vai tā daļa (piemēram, cehs, rūpnīca, noliktava, birojs, raktuve vai glabātava), kas atrodas ģeogrāfiski identificētā vietā. Šajā vietā vai no šīs vietas veic saimniecisku darbību, kuras dēļ (ar dažiem izņēmumiem) viena vai vairākas personas strādā (kaut vai tikai nepilnu laiku) vienā un tajā pašā uzņēmumā.

**Saīsinājumi**

**AUS –** Valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmas administratīvā datubāze

**ĀM** – Ārlietu ministrija

**BDMAL** – Bezdarbnieku un darba meklētāju atbalsta likums

**CSP –** Centrālā statistikas pārvalde

**EK** – Eiropas Komisija

***Eurostat*** – ES statistikas birojs

**ES** – Eiropas Savienība

**FM** – Finanšu ministrija

**IEM** – Iekšlietu ministrija

**LM** – Labklājības ministrija

**NACE** – Saimniecisko darbību statistiskā klasifikācija

**NVA** – Nodarbinātības valsts aģentūra

**NVD** – Nacionālais veselības dienests

**MAIS** – Maksājumu administrēšanas informācijas sistēma

**SM** – Satiksmes ministrija

**TM** – Tieslietu ministrija

**VID** **–** Valsts ieņēmumu dienests

**VK** – Valsts kanceleja

**VM** – Veselības ministrija

**VSAA** – **Valsts sociālās apdrošināšanas aģentūra**

**VSAOI** – Valsts sociālās apdrošināšanas obligātās iemaksas

**CSP pārskati**

**2-darbs** – pārskats par darbu (pārskata periods – ceturksnis, datu vākšanas periodiskums – katru ceturksni)

**2-gada** – kompleksais pārskats par darbību (pārskata periods – gads, datu vākšanas periodiskums – reizi gadā)

**5-darbs** – pārskats par darba samaksas struktūru (pārskata periods – gads, datu vākšanas periodiskums – reizi četros gados)

# Kopsavilkums

Informatīvais ziņojums "Administratīvā sloga mazināšana personālvadības pārskatu jomā" ir izstrādāts, izpildot:

1. Ministru kabineta 2017. gada 28. novembra sēdes protokollēmuma
(prot. Nr. 59 34. §) 3. punktā doto uzdevumu Valsts kancelejai sadarbībā ar Finanšu ministriju un Ekonomikas ministriju atkārtoti izvērtēt iestāžu darbības pārskatu sniegšanas sistēmu, iekļaujot tajā jautājumus par finansēm un valsts budžetu, statistiku un personālvadību, un līdz 2020. gada 1. jūlijam iesniegt noteiktā kārtībā izskatīšanai Ministru kabinetā priekšlikumus administratīvo procedūru vienkāršošanai un pārskatu sniegšanas biežuma samazināšanai;
2. Valsts pārvaldes reformu plānā 2020 definēto uzdevumu 8.2. "Veikt regulāru iestāžu darbības atskaitīšanās sistēmas izvērtējumu un sagatavot priekšlikumus administratīvo procedūru vienkāršošanai un pārskatu sniegšanas biežuma samazināšanai".

Ņemot vērā, ka Valsts kancelejas informatīvajā ziņojumā "Administratīvā sloga mazināšana valsts pārvaldē" (Ministru kabineta 2017. gada 28. novembra sēdes protokollēmums (prot. Nr. 59 34. §)) tika apkopota un izvērtēta centrālo valsts pārvaldes iestāžu regulāri sniegtajos darbības pārskatos iekļautā informācija finanšu un budžeta, kā arī statistikas un personālvadības jomā valsts pārvaldē, tostarp informācijas sniegšanas biežums, veids, apjoms, kā arī iestāžu priekšlikumi administratīvā sloga mazināšanai, tika konstatēts, ka lielākā informācijas dublēšanās un iespējamā administratīvā sloga mazināšana ir tieši personālvadības pārskatu jomā.

Šī problēmjautājuma risināšanai 2018. gada 1. oktobrī tika izveidota darba grupa, kurā tika iekļauti VK, CSP, VID, Valsts kases, IEM un ĀM pārstāvji.

Darba grupai tika noteikti šādi uzdevumi:

* 1. Apkopot CSP, VID un VK datu iegūšanas praksi, tai skaitā iesniedzamo personālvadības datu apjomu, periodiskumu, datu iegūšanas veidu un avotus, apkopojamo rādītāju skaidrojumus un citus metodoloģiskus aspektus, kā arī veikt statistikas datu iegūšanas analīzi personālvadības jomā, izvērtējot datu iegūšanas nepieciešamību, pamatotību un samērīgumu.
	2. Izvērtēt informatīvajā ziņojumā iestāžu apkopotos priekšlikumus par statistikas datiem personālvadības jomā, izskatot iespēju optimizēt iesniedzamo datu apjomu un biežumu.
	3. Izvērtēt iespējas mazināt administratīvo slogu informācijas sniedzējiem sakarā ar līdzīgu datu iesniegšanas nepieciešamību dažādām valsts pārvaldes iestādēm.
	4. Izstrādāt priekšlikumus par nepieciešamajiem pasākumiem galveno datu vākšanā iesaistīto iestāžu sadarbības sistēmas pilnveidošanai, lai nodrošinātu to saskaņotu un koordinētu darbību.

Darba grupa izvērtēja iespējas mazināt līdzīgu datu pārskatu iesniegšanu dažādām valsts pārvaldes iestādēm, tādējādi mazinot administratīvo slogu informācijas sniedzējiem, un sagatavoja priekšlikumus galveno datu vākšanā iesaistīto iestāžu sadarbības sistēmas pilnveidošanai, lai nodrošinātu iestāžu saskaņotu un koordinētu darbību.

Informatīvais ziņojums "Administratīvā sloga mazināšana personālvadības pārskatu jomā" atspoguļo esošo datu iegūšanas praksi un iestāžu plānoto turpmāko rīcību administratīvā sloga mazināšanai personālvadības pārskatu jomā.

#  Administratīvais slogs personālvadības pārskatu jomā

Administratīvo slogu fiziskai vai juridiskai personai rada pienākums ievērot tiesisko regulējumu, kas saistīts ar informācijas saņemšanu, apstrādi, sniegšanu (nosūtīšanu) vai uzglabāšanu (piemēram, datu apkopošana un uzskaite, pārskatu sniegšana, datu precizēšana pēc iestādes pieprasījuma), ko persona nebūtu veikusi, ja to neprasītu tiesiskais regulējums.

CSP apkopo informāciju par laiku, ko patērē ikkatrs respondents katra pārskata aizpildīšanai. Piemēram, vidējais laiks, ko 2019. gadā patērēja respondents viena pārskata "2-darbs" aizpildīšanai, ir 1,75 stundas. Ņemot vērā, ka vidējās darbaspēka izmaksas par nostrādāto stundu NACE 69[[1]](#footnote-1) 2019. gadā bija 9,61 EUR, vidējās administratīvās izmaksas vienam respondentam bija vidēji 16,81 EUR un pārskatu "2-darbs" aizpildīja 6 900 respondentu, šī viena konkrētā pārskata aizpildīšana izmaksāja 115 989 EUR × 4 reizes/gadā[[2]](#footnote-2) = 463 956 EUR gadā.

Savukārt CSP pārskata "2-gada" aizpildīšanas izmaksas respondentiem, balstoties uz 2018. gada datiem, bija 6 478 EUR (respondentu skaits 749, vienam pārskatam patērētais laiks 0,9 stundas. Kopā patērētais laiks pārskata aizpildīšanai 749 × 0,9 = 674 stundas; kopā administratīvās izmaksas 674 × 9,61 = 6 478 EUR gadā).

CSP pārskata "5-darbs" (pārskats par darba samaksas struktūru 2018. gadā) aizpildīšanas izmaksas respondentiem bija 330 221 EUR gadā.

1. **tabula**

**CSP pārskata** "**5-darbs**" **(pārskats par darba samaksas struktūru) sagatavošanas izmaksas 2018. gadā**

|  |  |  |  |  |
| --- | --- | --- | --- | --- |
|  | **Izlases lielums, skaits** | **Kopā patērētais laiks pārskata aizpildīšanai, stundas** | **Vidējās darbaspēka izmaksas nostrādātā stundā NACE 69[[3]](#footnote-3) 2019. gadā, EUR** | **Izmaksas, EUR/gadā** |
| **Veidlapa ''5-darbs-VTP''[[4]](#footnote-4)** | 554 | 3 708 | 9,61 | 35 636 |
| **Veidlapa ''5-darbs-MkU''[[5]](#footnote-5)** | 4 652 | 5 035 | 9,61 | 48 386 |
| **Veidlapa ''5-darbs''[[6]](#footnote-6)** | 5 628 | 25 619 | 9,61 | 246 199 |
| **KOPĀ visas veidlapas** | **10 834** | **34 362** | **9,61** | **330 221** |

**Avots: CSP**

Jāņem vērā, ka administratīvās izmaksas respondentam veido ne tikai pārskata sagatavošana, bet arī izmaksas, kas rodas, lai apkopotu, sagatavotu, glabātu informāciju, kas tiks prasīta statistikas pārskatos, piemēram, datu vai informācijas iegūšanas izmaksas normatīvajos aktos noteikto datu sniegšanas pienākumu izpildei, informācijas sistematizācijas, apkopošanas vai uzskaites izmaksas, informācijas uzglabāšanas, arhivēšanas, datu uzturēšanas u. c izmaksas. Šāda veida izmaksas valsts pārvaldes iestādes pašlaik neuzkrāj.

Nepārdomāta, savstarpēji nesaskaņotas informācijas pieprasīšana, apstrāde un uzglabāšana nelietderīgi izmanto gan respondentu, gan valsts pārvaldes resursus, radot visām iesaistītajām pusēm papildu administratīvo slogu un izmaksas. Lai mazinātu slogu un panāktu efektīvāku iestāžu darba organizāciju, iestādēm jābūt gatavām pārskatīt un mainīt savu līdzšinējo datu iegūšanas praksi.

Valsts pārvaldes iestādēm regulāri jāvērtē iespējas mazināt administratīvo slogu informācijas sniedzējiem, pētot administratīvajos reģistros pieejamos datus un meklējot iespējas arvien plašākam to lietojumam. Iestādēm, kuru pārziņā ir dažādas statistikas datubāzes, ir jāsadarbojas informācijas apmaiņas jomā, ņemot vērā arī datu metodoloģisko atšķirību mazināšanas iespējas.

Par nepieciešamību pilnveidot datu apmaiņu, pārskatīt un optimizēt pieprasījumu skaitu un apjomu liecina lietotāju atgriezeniskā saite, ko gūst regulārajos klientu apmierinātības pētījumos, kā arī saņemot individuālos priekšlikumus dažādos komunikācijas kanālos. Valsts kanceleja nodrošina, ka tīmekļvietnē [www.mazaksslogs.gov.lv](http://www.mazaksslogs.gov.lv)ikviens interesents var norādīt problēmu un iesniegt priekšlikumus administratīvā sloga mazināšanai. Attiecībā uz datu apmaiņu tika saņemti priekšlikumi uzlabot datu apmaiņu gan starp valsts pārvaldes iestādēm, gan starp valsts iestādi un privātpersonām.

Šī procesa potenciālie ieguvumi: respondentiem nav jāapkopo identiska vai līdzīga satura informācija un nav jāsniedz vairākām iestādēm dažādos formātos; administratīvo procesu vienkāršošana; informācijas sniegšanas lietderības pieaugums; valsts pārvaldes iestāžu iekšējo procesu optimizācija; finanšu, darba, laika resursu ekonomija; uz pierādījumiem balstīta regulējuma izstrāde; datu kvalitātes uzlabošana; datu lietotāju izpratnes veicināšana par datiem, atvieglojot datu meklēšanu un interpretēšanu.

# Personālvadības datu vākšanas pilnveides un optimizācijas izvērtējums

Vērtējot esošo pārskatu sniegšanas praksi valsts pārvaldē, uzmanība tika pievērsta regulāri (katru mēnesi, katru ceturksni, katru gadu, reizi divos gados u. tml.) sniedzamai informācijai, kas rada pastāvīgu administratīvo slogu. Kritiski tika vērtēta informācijas pieprasījumu pamatotība (samērīgums), biežums, veids un apjoms.

Informāciju par personālvadības jautājumiem regulāri apkopo CSP, VID un VK. Meklējot risinājumus administratīvā sloga mazināšanai, tika veikta šādu iestāžu iesniegto pārskatu padziļināta analīze.

**2. tabula**

**CSP, VID, VK regulāri apkopojamā informācija**

|  |  |  |  |
| --- | --- | --- | --- |
| **Valsts iestādes, kas pieprasa minēto informāciju** | **Normatīvais regulējums, kas nosaka informācijas sniegšanu** | **Sniedzamās informācijas saturs, respondentu vidējais skaits** | **Informācijas sniegšanas biežums** |
| CSP  | Ministru kabineta 2016. gada 20. decembra noteikumi Nr. 812 ''Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi'' | 2-gada. Kompleksais pārskats par darbību pārskata gadā (vidējais darbinieku skaits gadā, aprēķinātā bruto darba samaksa tiem, kuriem nodokļus maksā darba devējs, ieņēmumi un kārtējie izdevumi).2019. gadā apsekoti 697 uzņēmumi (valsts un pašvaldību budžeta iestādes) | Reizi gadā |
| Pārskats par darbu (''2-darbs'' ceturkšņa. Pārskats par darbu) – dati par darba ņēmējiem, nostrādātais laiks, darba samaksa.2019. gadā apsekoti 6,9 tūkst. komersantu, valsts un pašvaldību iestāžu, biedrību un nodibinājumu | Reizi ceturksnī |
| Pārskats par darba samaksas struktūru (5-darbs).2018. gadā apsekoti 10,8 tūkst. komersantu, valsts un pašvaldību iestāžu, biedrību un nodibinājumu un to vietējo vienību | Reizi četros gados |
| VID | Ministru kabineta 2010. gada 7. septembra noteikumi Nr. 827 "Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli" | Ziņas par darba ņēmējiem – informācija par darba ņēmējiem, kuri uzsāk darbu, ir mainījuši vai zaudējuši likumā "Par valsts sociālo apdrošināšanu" noteikto darba ņēmēja statusu un darba ņēmēja profesijas kodu.Mērķa grupa: darba devēji (juridiskas un fiziskas personas) | Vairākas reizes mēnesī, pēc nepieciešamības2020. gada jūlijā iesniegtas 57 643 ziņas par darba ņēmējiem |
| Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī – dati par darba ņēmēja mēneša bruto ienākumiem, aprēķinātajām valsts sociālās apdrošināšanas obligātajām iemaksām, ieturēto iedzīvotāju ienākuma nodokli un uzņēmējdarbības riska valsts nodevu.Mērķa grupa: darba devēji (juridiskas un fiziskas personas)  | Reizi mēnesī2020. gada jūlijā iesniegti 82 292 ziņojumi |
| Ministru kabineta 2002. gada 22. oktobra noteikumu Nr. 478 "Kārtība, kādā aizpildāmas, iesniedzamas, reģistrējamas un glabājamas valsts amatpersonu deklarācijas un aizpildāmi un iesniedzami valsts amatpersonu saraksti" 19. punkts, 2. pielikums | Valsts amatpersonu saraksts un tā grozījumi (par iecelšanu amatā, atbrīvošanu, amata maiņu).Mērķa grupa: publiskas personas institūciju vadītāji vai viņu pilnvarotās personas.2020. gadā reģistrētas 1 192 publiskas personas institūcijas | 2019. gadā iesniegti 9 747, 2020. gadā 1 120 valsts amatpersonu sarakstu grozījumi |
| VK | Ministru kabineta 2017. gada 7. novembra noteikumi Nr. 662 "[Noteikumi par valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmu](https://m.likumi.lv/ta/id/295098-noteikumi-par-valsts-tiesas-parvaldes-iestazu-un-citu-valsts-un-pasvaldibu-instituciju-amatpersonu-darbinieku-atlidzibas-un-personu-uzskaites-sistemu)" | Informācija par amatu, amatpersonu, papildinformācija par personu, kas iecelta ierēdņa amatā, fiziskām personām, kuras nodarbinātas uz tiesiskās attiecības regulējošu dokumentu pamata (ārštata darbinieki), amata vietu skaitu.Informācija par iestādi, amatiem, personālu, tā izglītību, novērtēšanu, darba gaitu, atalgojumu un disciplinārpārkāpumiem, kā arī ārštata darbiniekiem (DBF datnes) un pārskats par atlīdzību.Ievāc datus par 164 tiešās valsts pārvaldes un neatkarīgajām iestādēm  | Katru mēnesi |

**Avots: Valsts kanceleja**

Darba grupa izskatīja 2017. gadā sagatavotajā informatīvajā ziņojumā izklāstīto iestāžu priekšlikumu ieviešanas progresu administratīvā sloga mazināšanai personālvadības pārskatu jomā. Tika konstatēts, ka vairākums no tiem netika ieviesti un nevar tikt ieviesti dažādu metodoloģisko aspektu dēļ. Līdz ar to darba grupa izvēlējās citu darba metodiku.

Tika izvērtēta esošā informācijas iegūšanas pieeja par personālvadības jautājumiem, vērtējot gan datu vākšanas, gan datu izmantošanas lietderīgumu
(1. attēls).

**1. attēls. Datu personālvadības jomā esošās prakses analīze**

**Avots: Valsts kanceleja**

Pēc minētajiem kritērijiem tika analizēta CSP, VID un VK datu vākšanas un izmantošanas metodika.

## Datu vākšanas lietderīguma analīze

Analizējot datu minimumu, kas jāiesniedz respondentam, lai nodrošinātu iestādes vajadzības pēc datiem konkrēto uzdevumu pildīšanai, tika konstatēts, ka plašāko obligāto informācijas klāstu ievāc CSP. CSP pārskatos personālvadības jomā tiek apkopoti vairāki rādītāji:

* **vienu reizi četros gados dati par amatpersonu un darbinieku**, kas ietver darbinieka amata/profesijas kodu, amata/profesijas nosaukumu, izglītības pakāpi, darba līguma veidu, iestādē nostrādāto gadu skaitu, mēnešalgu, apmaksātās stundas (nostrādātās un nenostrādātās, bet apmaksātās stundas pārskata mēnesī, ieskaitot visas apmaksātās prombūtnes, darbnespējas lapas A, atvaļinājumus, apmaksātas brīvdienas u. c.), no tām apmaksāto virsstundu skaitu pārskata mēnesī u. c.
* **atlīdzība**, piemēram, aprēķinātā bruto darba samaksa pēc uzkrāšanas principa par pārskata mēnesi, no tās darba alga (mēnešalga), regulārās piemaksas un prēmijas, samaksa par virsstundām, samaksa par nenostrādāto laiku, izņemot A lapas, – ikgadējo atvaļinājumu un papildatvaļinājumu, par dīkstāvēm, par citām dienām, kurās nestrādā (mācību atvaļinājumi, kāzas, bēres, donoru dienas), darbnespējas lapu A apmaksa, neregulārās piemaksas un prēmijas, t. sk. darba samaksas subsīdijas, neto darba samaksa, bruto darba samaksa natūrā (dāvanas un mantiskās balvas; preces, pakalpojumi personīgai lietošanai; izdevumi nodarbināto nodrošināšanai ar dzīvojamo platību; darba devēja izdevumi automašīnu lietošanai personīgajām vajadzībām; ēdināšanas taloni; izmaksas bērnudārza nodrošināšanai; transporta izdevumi no mājām uz darbu; darba un personīgām vajadzībām lietotā mobilā tālruņa u. c. rēķinu apmaksa), tai skaitā maksājumi nodarbināto noguldījumu projektiem, aprēķinātais bruto atlaišanas pabalsts mēnesī u. c.
* **vienu reizi četros gados citi darba devēja izdevumi**, kas ietver darba devēja izmaksas profesionālajai apmācībai, pārējās iepriekš neuzskaitītās darba devēja izmaksas (darbā pieņemšanas izmaksas; darba apģērba izmaksas; darba dēļ nepieciešamo medicīnisko pārbaužu un vakcīnu izmaksas; kaitīgos darba apstākļos nodarbinātajiem paredzēto speciālu ēdienu/dzērienu izmaksas u. c.)
* **vakances** mēneša beigās u. c.
* **nodarbinātības rādītāji nacionālajiem kontiem** (pamatdarbā, cilvēki, nostrādātās stundas kopā), **rādītājs reģionālajam IKP** (bruto darba alga), **rādītājs IKP aprēķinam salīdzināmajās cenās** (vidējā bruto darba samaksa; nostrādātās stundas)
* **citi rādītāji**

CSP – oficiālās statistikas sistēmas vadošā iestāde – publicē visplašāko (detalizētāko) informāciju par darba samaksas un nodarbinātības jautājumiem Latvijā, kā arī izmanto datus personālvadības jomā IKP aprēķiniem. CSP apkopotie dati tiek publicēti gan CSP datubāzē, gan *Eurostat* datubāzē, ka arī ir pieejami datu lietotājiem pēc pieprasījuma, piemēram, ja dati tiek pieprasīti specifiskos griezumos vai plašāk, nekā tie publicēti datubāzē. CSP personālvadības datu vākšanas nepieciešamību pamato vairākas EK regulas, tādēļ CSP pieprasa datus tieši no respondenta, ja konkrētie dati nav pieejami administratīvajos datu avotos. Tomēr ir situācijas, kad līdzīgi dati ir pieejami, bet citos griezumos, ar citu regularitāti, nekā to prasa EK normatīvie dokumenti. Šādi gadījumi jāizvērtē datu vākšanas iestādēm un jāmeklē optimizācijas veidi. Vērtējot datu vākšanas lietderīgumu un analizējot CSP, VID un VK pārskatos pieprasīto līdzīgo pamatrādītāju metodiku (darbinieku skaits, darba samaksa, darba stundas), tika konstatētas būtiskas metodikas atšķirības starp iestādēm, piemēram, terminoloģijā, datu apkopošanas griezumos, datu apkopošanas un aktualizēšanas regularitātē.

**3. tabula**

**CSP, VID un VK pārskatos pieprasīto līdzīgo pamatrādītāju metodikas īpatnības**

|  |  |
| --- | --- |
| **Pārskats** | **Rādītāji** |
| **darbinieku skaits** | **darba samaksa** | **darba stundas** |
| CSP "2-darbs" | Vidējais darbinieku skaits darba attiecībās ceturksnī, gadā (darba ņēmēju skaits – ceturkšņa pirmajā kalendāra dienā un ceturkšņa pēdējā kalendāra dienā) un ar aprēķinātu darba samaksu un darba laika uzskaiti katra ceturkšņa mēnesī.Dati tiek apkopoti pa darba ņēmējiem pamatdarbā – ar algas nodokļa grāmatiņām un pa darba ņēmējiem blakus darbā – bez algas nodokļa grāmatiņām.Dati tiek apkopoti NACE griezumā, pa sektoriem, pa reģioniem.Dati tiek apkopoti sadalījumā normālais un nepilnais darba laiks | Tiek aprēķināta bruto darba samaksa darbiniekiem, par kuriem darba devējs maksā nodokļus.Dati tiek apkopoti NACE griezumā, pa sektoriem, pa reģioniem | Nostrādātās stundas.Nenostrādātās, bet apmaksātās stundas (ikgadējie atvaļinājumi, darbnespējas lapas A u. c.).Dati tiek apkopoti katra ceturkšņa mēnesī.Dati tiek apkopoti sadalījumā normālais un nepilnais darba laiks |
| CSP 5-darbs | Tiek apkopots kopējais darba ņēmēju skaits uz konkrētu datumu. | Tiek aprēķināta bruto darba samaksa darbiniekiem, kas bija darba attiecībās uz konkrēto datumu.Dati tiek apkopoti sadalījumā pēc dzimuma, vecuma, izglītības, profesijas, darba stāža, slodzes, atsevišķi par virsstundām un pēc koplīguma esamības  | Apmaksāto stundu skaits (faktiski nostrādātās un nenostrādātās, bet apmaksātās stundas, t. sk. ikgadējais apmaksājamais atvaļinājums, darbnespējas lapa A u. c.), no tām apmaksāto virsstundu skaits par katru darba ņēmēju |
| CSP 2-gada | Vidējo darbinieku skaitu gadā aprēķina, saskaitot gan normāla (pilna), gan nepilna laika darbiniekus, kā arī tos, kuri strādā mazāk vai vairāk par vienu slodzi (kā vienu cilvēku) par visiem gada mēnešiem un summu dalot ar 12. Ja darbība ir nepilnu gadu, arī dala ar 12.Dati tiek apkopoti NACE griezumā | Tiek aprēķināta bruto darba samaksa visiem darbiniekiem, kuri bija darba attiecībās pārskata gadā un par kuriem darba devējs maksā nodokļus.Dati tiek apkopoti NACE griezumā | Rādītājs netiek apkopots |
| VK AUS | Faktiskais amatpersonu (darbinieku) skaits atbilstoši amatu sarakstam uz mēneša pēdējo kalendāra dienu.Netiek apkopoti NACE dati un sadalījumā normālais un nepilnais darba laiks.Tiek ietverts ārštata darbinieku un uz līgumattiecību pamata nodarbināto skaits, kas saņem atalgojumu, uz mēneša pēdējo kalendāra dienu | Tiek apkopota informācija par mēnešalgām, piemaksām, prēmijām, naudas balvām, kompensācijām un cita veidu atlīdzību (EKK 1110; 1140).Aprēķina metode pēc uzkrāšanas principa | Faktiski nostrādāto un nenostrādāto, bet apmaksāto stundu skaits pārskata mēnesīvisu faktiski nodarbināto amatpersonu/darbinieku atbilstoši institūcijas amatu sarakstam (t. i., štata darbinieku) visas stundas, kurām pretī ir "naudas segums".Atlīdzība EKK 1000 – uzskaita darba samaksu, valsts sociālās apdrošināšanas obligātās iemaksas, pabalstus un kompensācijas |
| VID pārskati | Ziņas par darba ņēmējiem pēc nepieciešamības (katru darba ņēmēju reģistrē VID).VID nav pazīmes, ka darba ņēmējs strādā pilnu vai nepilnu laiku.Par pašvaldības iestādēm atskaitās pašvaldību centralizētās grāmatvedības konsolidēto pārskatu veidā, tāpēc dati nav pieejami pa nozarēm | Tiek apkopoti darba devēju VID deklarētie darba ņēmēju aprēķinātie darba ienākumi.Satur citas atlīdzības pozīcijas, kas nav darba samaksa (pabalsti, kompensācijas) | Darba devēju VID deklarētās darba ņēmēju nostrādātās stundas.Nav informācijas par nenostrādātām, bet apmaksātām stundām (darbnespējas lapa A, ikgadējais apmaksātais atvaļinājums utt.).VID nav pazīmes, ka darba ņēmējs strādā pilnu vai nepilnu laiku |

**Avots: Valsts kanceleja**

Pašlaik notiek informācijas apmaiņa starp CSP, VID un VK, pamatojoties uz noslēgto starpresoru vienošanos, dati tiek izmantoti ne tikai datu verificēšanai un trūkstošās informācijas papildināšanai, bet arī tiešai datu iegūšanai, piemēram,
"2-darbs" pārskatā VID dati tiek izmantoti kopš 2008. gada (CSP neapseko mikrouzņēmumus), 5-darbs pārskatā – kopš 2014. gada (mikrouzņēmumiem CSP prasa mazāk rādītāju), AUS – kopš 2018. gada. No 2009. gada VID dati pilnībā aizstāja ikgadējo apsekojumu par darbinieku skaita sadalījumu pēc darba samaksas lieluma, ko izmanto, piemēram, LM minimālās algas pārskatīšanai. Tādi dati ir jānodrošina arī ratificēto ANO konvenciju prasību izpildei.

Kā datu apmaiņas optimizēšanas piemēru var minēt CSP ceturkšņa pārskata
"2-darbs" veidlapas "2-darbs-pašvaldības" ieviešanu 2015. gadā. Tā rezultātā tika samazināts administratīvais slogs pašvaldībām, jo tām vairs nevajag atskaitīties gan VK (iepriekš FM), gan CSP. Veidlapā CSP iekļāva četrus papildu rādītājus, kas bija nepieciešami VK (iepriekš FM). Dati, kas apkopoti šajā veidlapā, katru ceturksni tiek sūtīti VK. Šāda iestāžu sadarbība datu apmaiņas jomā jāturpina un jāpilnveido, koncentrējoties uz datu pieprasīšanas optimizāciju un attiecīgi mazinot administratīvo slogu respondentiem.

## Datu izmantošanas lietderīguma analīze

Vērtējot datu izmantošanas lietderīgumu, konstatēti atšķirīgi datu izmantošanas mērķi (sk. 4. tabulu), kas ir likumsakarīgi, jo katra iestāde ievāc un apkopo datus savu specifisku funkciju nodrošināšanai.

**4. tabula**

**CSP, VID un VK personālvadības datu iegūšanas mērķi**

|  |  |
| --- | --- |
| **Iestāde, pārskats** | **Datu izmantošanas mērķi** |
| **CSP pārskats 2-gada** | Dati netiek publicēti pa rādītājiem, bet tiek apkopoti, lai izmantotu nacionālo kontu sistēmas rādītāju aprēķinos, kā arī kopā ar tirgus sektora gada pārskata 1-gada datiem – nodarbinātības rādītāju iegūšanai detalizētākā NACE līmenī, ko nenodrošina ceturkšņa pārskats "2-darbs" |
| **CSP pārskats "2-darbs"** | Reizi ceturksnī tiek apkopoti dati par darba tirgus rādītājiem – aizņemto un brīvo darba vietu skaitu, atalgojumu un pārējām darbaspēka izmaksām un to struktūru, nostrādātajām un apmaksātajām stundām, streikiem sadalījumā pa visām tautsaimniecības nozarēm un sektoriem |
| **CSP pārskats 5-darbs** | Darba samaksas struktūras apsekojums tiek veikts vienu reizi četros gados visās Eiropas Savienības dalībvalstīs saskaņā ar ES normatīvo aktu un dokumentu prasībām, kas nodrošina vienotu metodoloģiju un salīdzināmus atalgojuma rādītājus visās ES dalībvalstīs. Tajā tiek iegūta informācija par vidējo darba samaksu un to ietekmējošiem faktoriem – gan tiem, kas raksturo darbinieku, gan darba devēju. Tas ir galvenais datu avots sieviešu un vīriešu vidējās bruto darba samaksas stundā atšķirības rādītāja aprēķiniem. Apsekojumā iegūtie dati tiek plaši izmantoti dažādiem zinātniskiem pētījumiem par darba tirgu un ES nodarbinātības politikas izstrādei, jo dati ir pieejami darbinieku līmenī anonimizētu mikrodatu veidā |
| **VK AUS** | Apkopo, sistematizē un aktualizē informāciju par amatpersonu (darbinieku) atlīdzību, kā arī analizē finansējuma pieprasījumus un izlietojumu atlīdzībai,plāno un aprēķina nepieciešamo finansējumu, izstrādājot valsts budžeta likumprojektu kārtējam gadam un tiesību aktu projektus, kuros skarti jautājumi par atlīdzību, apzina un kontrolē esošo situāciju attiecībā uz amata vietām un amatpersonu (darbinieku) atlīdzību |
| **VID** | Iesniedzot ziņas par darba ņēmējiem, tiek iegūta informācija par darba ņēmēja nodarbinātības periodu, darba ņēmēja statusa izmaiņām nodarbinātības periodā; iesniedzot darba devēja ziņojumu, tiek iegūta informācija par visiem aprēķinātajiem darba ienākumiem un aprēķinātajiem un ieturētajiem nodokļiem; dati tiek nodoti citām iestādēm (VSAA, NVA), kas nepieciešami šo iestāžu personificētu pakalpojumu sniegšanai konkrētai personai (piemēram, pensija, bezdarbnieku pabalsts, maternitātes pabalsts u. c.) |

**Avots: Valsts kanceleja**

Eiropas statistikas prakses kodeksa 9. principa "Pārmērīga sloga neradīšana respondentiem"[[7]](#footnote-7) 9.4. rādītājs nosaka "Lai izvairītos no vienu un to pašu datu vairākkārtējas pieprasīšanas, pēc iespējas tiek izmantoti administratīvie un citi datu avoti".

Analizējot datu iegūšanas iespējas no citiem alternatīviem datu avotiem, CSP norādīja uz vairākām metodoloģiskām atšķirībām starp CSP un VID datiem, kas turpmāk jārisina, lai veicinātu pilnvērtīgu un sistemātisku personālvadības datu apmaiņu starp iestādēm.

* **Rādītāju savstarpēja neaizstājamība vai nenosegšana**

CSP norāda, ka darba ienākumi, kas tiek deklarēti VID pārskatos, neatbilst CSP darba samaksas definīcijai, jo tie ietver ne tikai darba samaksu, bet arī citas komponentes saskaņā ar likumu "Par iedzīvotāju ienākuma nodokli". VID skaidro, ka darba devēja ziņojumā darba ņēmēja ienākumi tiek norādīti kopējā summā, nedalot tos pa elementiem, tādēļ VID rīcībā nav informācijas, lai varētu nošķirt, kāda darba ienākumu daļa veido darba samaksu un kāda atspoguļo citas komponentes. Ņemot vērā VID un CSP sniegtos skaidrojumus, kā arī VID sistēmas funkcionalitāti un tajā definētos procesus, Valsts kanceleja aicina VID nākotnē paredzēt sistēmas funkcionalitātes uzlabojumus un nepieciešamos grozījumus normatīvajos aktos, lai darba devēja ziņojumu varētu papildināt ar informāciju konkrētai respondentu kopai, kas nepieciešama CSP.

Vienu reizi gadā CSP saņem informāciju no VID pārskata "Paziņojums par fiziskai personai izmaksātajām summām", kurā ir informācija par darba devēja brīvprātīgajām sociālajām iemaksām (veselības, dzīvības, papildu pensiju apdrošināšanu u. c.) un citiem darba devēja izmaksātajiem ar iedzīvotāju ienākuma nodokli neapliekamajiem ienākumiem (piemēram, darba devēja piešķirtais bēru pabalsts, darba devēja dāvana u. c., kas nepārsniedz likumā "Par iedzīvotāju ienākuma nodokli" noteikto apmēru). Šos datus CSP nevar izmantot strukturālajai darbaspēka izmaksu statistikai, jo dati par brīvprātīgajām sociālajām iemaksām un darba devēja pabalstiem tiek deklarēti VID kā kopēja darba devēju izmaksu summa, bet saskaņā ar ES regulu CSP šīs izmaksu pozīcijas ir jāuzrāda atsevišķi. Nākotnē šis jautājums risināms VID un CSP sadarbībā, meklējot savstarpēji pieņemamu risinājumu. Valsts kanceleja aicina CSP un VID turpināt sadarbību, vienlaikus pilnveidojot datu vākšanas sistēmas funkcionalitāti no VID puses un paredzot nepieciešamos grozījumus normatīvajos aktos, lai informācija no VID pārskata "Paziņojums par fiziskai personai izmaksātajām summām" nākotnē tiktu pilnvērtīgi izmantota CSP strukturālajai darbaspēka izmaksu statistikai.

Pašvaldību centralizētās grāmatvedības, kas ir pašvaldību struktūrvienības un kuras veic grāmatvedības funkcijas kā jebkurš uzņēmuma grāmatvedis vai grāmatvedības daļa/departaments, iesniedz VID konsolidētos pārskatus par visiem pašvaldības darbiniekiem, nedalot tos pa nozarēm, kurās tie strādā, kā nepieciešams CSP. Visi darbinieki tiek ieskaitīti pamatnozarē – valsts pārvalde. VID uzsver, ka minētie dati netiek izmantoti tikai VID un CSP vajadzībām. Datus izmanto gan VSAA, gan arī pašvaldību sociālie dienesti pabalstu piešķiršanai, tāpat šie dati tiek nodoti kredītinformācijas birojiem, kas vērtē kredītņēmēju ienākumus. Nākotnē šis jautājums risināms, sadarbojoties VID, CSP, VSAA un citām ieinteresētajām iestādēm.

VID dati nenodrošina informāciju par nodarbinātības rādītājiem sadalījumā pēc darbinieka faktiskās darbavietas, tāpēc CSP veic speciālus apsekojumus. Šī iemesla dēļ administratīvos datus nevar izmantot darba samaksas struktūras apsekojuma vajadzībām atbilstoši Padomes Regulai (EK) Nr. 530/1999, kurā noteikta prasība no 1999. gada 9. marta attiecībā uz strukturālo statistiku par izpeļņu un par darbaspēka izmaksām norādīt informāciju par vietējām vienībām. Saskaņā ar minēto regulu vietējā vienība ir apsekojamā vienība arī darbaspēka izmaksu apsekojuma gadījumā. Ņemot vērā to, ka personālvadības statistikas joma ir specifiska, turklāt CSP statistika balstās uz vairākiem EK normatīviem dokumentiem un *Eurostat* metodoloģiskajiem materiāliem, jāveic ārējais novērtējums, lai izvērtētu turpmākās datu iegūšanas optimizācijas iespējas.

No 2016. gada 1. janvāra saskaņā ar BDMAL valsts un pašvaldību institūcijām, kā arī kapitālsabiedrībām, kurās valsts vai pašvaldības daļa pamatkapitālā atsevišķi vai kopumā pārsniedz 50 %, informācija par atklātiem pretendentu konkursiem uz brīvajām darba vietām jāpublicē NVA vakanču portālā. Analizējot ar CSP pārskatu "2-darbs" iegūtos datus un no NVA saņemto informāciju, CSP konstatēja, ka vieni un tie paši uzņēmumi pārskatā uzrāda vairāk vakanču, nekā reģistrē NVA. NVA norāda, ka nesakritība CSP un NVA datos rodas, ja iestāde nav ievērojusi BDMAL noteikto un nav publicējusi vakanci CV un vakanču portālā, kā arī netiek publicētas vakances, kuras iestāde izsludinājusi savas iestādes ietvaros. Tāpēc CSP pārskats šiem respondentiem netika atcelts. No 2019. gada janvāra saskaņā ar Valsts civildienesta likumu ierēdņu amatu vakances ir obligāti jāreģistrē NVA vakanču portālā. Līdz ar to CSP izskatīja iespēju nepieprasīt veidlapā "2-darbs" informāciju par brīvajām darba vietām tām iestādēm, kurās strādā ierēdņi, un secināja, ka rādītāju no veidlapas nevar izslēgt, jo ne visi iestādēs nodarbinātie ir ierēdņi. Turpmāk, lai iegūtu pilnvērtīgāku informāciju par vakancēm un darbinieku trūkumu valsts pārvaldes iestādēs, CSP var izmantot un analizēt arī AUS pieejamo informāciju par vakancēm, ja vien tās atbildīs brīvo darba vietu regulas definīcijai, kur galvenais nosacījums ir darba devēja veiktās aktivitātes vakances aizpildīšanai, nevis reģistrēta vakanta amata vieta.

* **Rādītāju neesamība**

Darba ņēmēju ienākumi VID pārskatos netiek deklarēti atsevišķi pa sastāvdaļām, kā to prasa ES Komisijas 1999. gada 27. jūlija Regula (EK)
Nr. 1726/1999, ar ko īsteno Padomes Regulu (EK) Nr. 530/1999 par strukturālo statistiku attiecībā uz izpeļņu un darbaspēka izmaksām saistībā ar informācijas par darbaspēka izmaksām noteikšanu un nosūtīšanu, un Eiropas Parlamenta un Padomes 2003. gada 27. februāra Regula (EK) Nr. 450/2003 par darbaspēka izmaksu indeksu (Dokuments attiecas uz EEZ), t. i., netiek nodrošināts atsevišķi sadalījums regulārajā un neregulārajā darba samaksā, samaksā par nenostrādātajām dienām (atvaļinājumiem, brīvdienām), slimības lapu apmaksā. Ņemot vērā, ka VID personificēto informāciju par darba ņēmējiem trīs reizes nedēļā nodod VSAA, kas šo informāciju izmanto valsts sociālās apdrošināšanas pakalpojumu sniegšanai, jautājums par datu pieejamību CSP risināms sadarbībā ar VID, CSP un pēc piekritības ar VSAA. Valsts kanceleja aicina CSP un VID turpināt sadarbību, vienlaikus pilnveidojot datu vākšanas sistēmas funkcionalitāti no VID puses un ar LM līdzdalību paredzot nepieciešamos grozījumus normatīvajos aktos, lai informācija par darba ņēmēju ienākumiem no VID pārskatiem nākotnē tiktu pilnvērtīgi izmantota CSP statistikai.

Ir vairāki rādītāji, kas nav pieejami administratīvajos datu avotos, tāpēc CSP tos iekļauj savos statistikas pārskatos kā obligātos rādītājus.

Piemēram, VID pārskatos tiek iesniegta informācija par nostrādātajām stundām, līdz ar to šis rādītājs CSP ceturkšņa pārskatā "2-darbs(īsā)" netiek prasīts. CSP vidējās darba samaksas aprēķiniem atbilstoši metodoloģijai izmanto nevis nostrādātās, bet apmaksātās stundas, t. i., ņemot vērā arī apmaksātās prombūtnes, – apmaksātos atvaļinājumus, brīvdienas, darba devēja apmaksāto slimības laiku. Šāda detalizēta informācija nav pieejama VID datos, jo tā netiek dalīta pa dažādiem darba samaksas elementiem.

VID nav noteikts pienākums pieprasīt informāciju par darbinieku slodzēm, kā arī prombūtnēm, lai sadalītu visus rādītājus normālā un nepilnā darba laikā un veiktu darbinieku pārrēķinu nosacītā pilnā slodzē, kas tiek izmantota vidējās mēneša darba samaksas aprēķiniem un ES darbaspēka izmaksu apsekojuma prasību nodrošināšanai.

VID administratīvajos datos nav nepieciešamās katra ceturkšņa informācijas par pārējām darbaspēka izmaksām. Tā tiek iegūta no CSP ceturkšņa pārskata
"2-darbs", un to izmanto ceturkšņa darbaspēka izmaksu indeksu un ceturkšņa nacionālo kontu aprēķiniem, kā arī CSP darbaspēka izmaksu apsekojuma vajadzībām un sociālās aizsardzības regulu prasību izpildei – brīvprātīgajām sociālās apdrošināšanas iemaksām (veselības, dzīvības, papildu pensijas un citām), darba devēja izmaksātajiem pabalstiem, kā arī darba samaksai natūrā (mobilie telefoni, ēdināšana, transporta apmaksa un citi labumi, ko nodrošina darba devējs saviem darbiniekiem).

Ņemot vērā, ka personālvadības statistikas joma ir specifiska, turklāt CSP statistika balstās uz vairākiem EK normatīviem dokumentiem un *Eurostat* metodoloģiskajiem materiāliem, būtu jāveic ārējais novērtējums, lai pārliecinātos par rādītāju vākšanas pamatotību un lietderīgumu.

* **Periodiskums un savlaicīgums**

Informāciju no VID pārskata "Paziņojums par fiziskai personai izmaksātajām summām" CSP varētu izmantot ceturkšņa darbaspēka izmaksu rādītāja kvalitātes uzlabošanai, taču dati par visiem darbiniekiem kopā tiek saņemti tikai vienu reizi gadā astoņus mēnešus pēc pārskata gada beigām.

CSP saņem no VID mēneša pārskatus par darbinieku darba ienākumiem un darba nodokļiem četrdesmit piektajā dienā pēc pārskata mēneša beigām, kas ir apmierinoši, taču dati ne vienmēr satur informāciju par visiem darbiniekiem, jo ne visi uzņēmumi ir iesnieguši pārskatus VID.

Līdzīga problēma aktuāla arī ar ceturkšņa mikrouzņēmuma nodokļa maksātāju deklarācijām, kas tiek saņemtas no VID sešdesmitajā dienā pēc pārskata ceturkšņa beigām. Tas ir pārāk vēlu, lai CSP tās izmantotu atbilstošā perioda datu sagatavošanai (tiek izmantots iepriekšējā ceturkšņa novērtējums, kas rada būtiskas novirzes datu revīzijas nozarēs, kur mikrouzņēmuma nodokļu maksātāju īpatsvars ir liels).

Iepriekš minētās nepilnības, iespējams, varētu atrisināt *online* reāllaika piekļuve VID aktuālākajiem datiem. Lai gan šādu informācijas apmaiņu ir iespējams nodrošināt, tikai izmantojot pieeju VID iekšējās lietošanas sistēmai, kura pašlaik nav paredzēta ārējo lietotāju izmantošanai, iespējams, nākotnē šādu datu apmaiņu var nodrošināt arī ārējam datu lietotājam, sakārtojot pieejas tiesības, vienlaikus nodrošinot Eiropas Parlamenta un Padomes 2016. gada 27. aprīļa Regulas (ES) [2016/679](http://eur-lex.europa.eu/eli/reg/2016/679/oj/?locale=LV) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula) ietvertās prasības.

# Pēdējos gados paveiktais un turpmākā rīcība administratīvā sloga mazināšanai

Saskaņā ar Eiropas statistikas prakses kodeksa **9. principu** "**Pārmērīga sloga neradīšana respondentiem**" iestāde, kas vāc datus, nodrošina, ka respondentu slogs ir samērojams ar lietotāju vajadzībām un nav pārmērīgs attiecībā pret respondentiem. Lai nodrošinātu šī principa izpildi, iestādes, kas vāc un apkopo datus darba vai dienesta pienākumu pildīšanai vai konkrēta uzdevuma izpildei, meklē risinājumus un ievieš pasākumus respondentu sloga samazināšanai, veicina pasākumus, kas ļauj sasaistīt datu avotus, lai mazinātu respondentu slogu. Ņemot vērā šo principu, iestāžu eksperti apzināja vairākus virzienus administratīvā sloga mazināšanai personālvadības pārskatu jomā, vienlaikus konstatējot izaicinājumus attiecīgā virziena īstenošanā.

5. tabula

**Virzieni administratīvā sloga mazināšanai personālvadības pārskatu jomā**

|  |  |  |
| --- | --- | --- |
| Virziens | Aktuālā problēma | Risinājums |
| Tādu veidlapu apvienošana, kas tiek aizpildītas un sniegtas dažādām iestādēm ar vienādu periodiskumu. Attiecīgos datus ievāc viena iestāde | Iestādes nav gatavas būtiski mainīt savu līdzšinējo darba praksi  | Sadarbojoties dažādu iestāžu ekspertiem, izstrādāt vienotus datu kvalitātes kritērijus. Paredzēt ārējo novērtējumu, lai veiktu dziļāku situācijas analīzi un mudinātu iestādes sadarboties datu vākšanas un apmaiņas jautājumos |
| Detalizācijas pakāpes samazināšana atsevišķās veidlapās | Konstatētas atšķirības un nesaskaņas metodoloģijā, terminoloģijā, datu vākšanas regularitātē, trūkumi datu apmaiņas procesā  |
| Pieprasāmās informācijas apjoma vai periodiskuma mazināšana |
| Sadarbības starp dažādu iestāžu statistisko datu vākšanas, apstrādes un izplatīšanas informācijas sistēmām pilnveidošana | Pastāv kadru mainība, atsevišķos gadījumos netiek nodrošināta informācijas pēctecība, bieži vien trūkst informācijas apmaiņas starp kolēģiem iestādes ietvaros, kur katrs eksperts darbojas ar konkrētiem rādītājiem | Sadarbojoties dažādu iestāžu ekspertiem, apkopot esošo praksi, izstrādāt rādītāju sistēmu personālvadības jomā valsts līmenī (atspoguļojot, kura iestāde, kādus rādītājus, cik bieži vāc, kur dati tiek izmantoti utt.) |

**Avots: Valsts kanceleja**

## Centrālā statistikas pārvalde

CSP, balstoties uz noslēgto starpresoru vienošanos, kopš 2015. gada saņem no FM (tagad VK) detalizētu informāciju no AUS darbinieku līmenī. Pēc izpētes un datu apstrādes un integrācijas metodoloģijas izstrādes 2019. gadā AUS pirmo reizi tika izmantota, lai veiktu darba samaksas struktūras apsekojumu par 2018. gadu (veidlapa "5-darbs-VTP"). No AUS datubāzes CSP iegūst datus par aptuveni 58 tūkst. darbinieku. Ieviešot veidlapu "5-darbs-VTP" 2018. gada darba samaksas struktūras apsekojumā, kurā ir par 11 rādītājiem mazāk nekā veidlapā "5-darbs", tika panākta laika ekonomija respondentiem 2 266 stundas un izmaksu ekonomija 21778 EUR.

Šajā apsekojumā VID dati tiek izmantoti valsts iestāžu rādītāju kvalitātes novērtēšanai un atsevišķu rādītāju aprēķiniem. Piemēram, privātā sektora komersantiem ar darbinieku skaitu no 1 līdz 9 izmanto saīsināto veidlapu ("5-darbs\_MkU"), kur ir iekļauts par trijiem rādītājiem mazāk nekā veidlapā "5-darbs". Panākta laika ekonomija respondentiem 682 stundas un izmaksu ekonomija 6 556 EUR.

Privātā sektora uzņēmumu rādītāju iegūšanai šajā apsekojumā VID dati tiek izmantoti jau kopš 2014. gada.

No 2020. gada 1. ceturkšņa tika paplašināts privāto uzņēmumu loks ar nodarbināto skaitu no 1 līdz 9, kuru apsekošanai neizmanto ceturkšņa veidlapu "2-darbs" "Pārskats par darbu" (turpmāk – pārskats "2-darbs") (iepriekš neapsekoja uzņēmumus ar nodarbināto skaitu no 1 līdz 6). Tādējādi 2020. gadā 97,8 tūkst. uzņēmumu ar darbinieku skaitu līdz 9 jeb 88,7 % no visām ekonomiski aktīvajām statistiskajām vienībām netiek apsekoti (2019. gadā – 84,6 %). Statistisko rādītāju iegūšanai tiek izmantoti VID un citi administratīvie dati un statistikas pārskati.

Ar 2021. gada 1. ceturksni tiek plānots pārskatīt lielo privāto uzņēmumu slieksni, kuri tiek apsekoti 100 % (vidējais darbinieku skaits), kuru pārsniedzot uzņēmumi tiek iekļauti pārskatā "2-darbs". Pašlaik noteiktais slieksnis ir 50 darbinieki. Tas nozīmē, ka palielināsies pārskata mērķa grupa un pienākums sniegt statistisko informāciju attieksies uz mazāku uzņēmēju skaitu. Jaunā sliekšņa noteikšana jāsaskaņo ar jauno ES regulu (Eiropas Parlamenta un Padomes
2019. gada 27. novembra Regula (ES) Nr. 2019/2152 par Eiropas uzņēmējdarbības statistiku, ar ko atceļ 10 tiesību aktus uzņēmējdarbības statistikas jomā), saskaņā ar kuru būvniecības, apstrādes rūpniecības, tirdzniecības un pakalpojumu nozaru lielajiem uzņēmumiem nodarbinātības rādītāji (darbinieku skaits, nostrādātās stundas un aprēķinātā darba samaksa) jāiesniedz sadalījumā pa darbības veida vienībām, ko nevar iegūt no administratīvajiem datiem.

Sākot ar 2021. gada 1. ceturksni, veidlapā "2-darbs (īsā)", ar kuru 2020. gadā apseko 52 % no visām izlasē iekļuvušajām ceturkšņa apsekojuma statistiskajām vienībām, tiks samazināts iesniedzamo rādītāju skaits. Netiks prasīti šādi rādītāji:

1. nenostrādāto, bet apmaksāto stundu skaits, darbinieku skaits ar aprēķināto darba samaksu. Aprēķinātās darba samaksas rādītāji tiks prasīti tikai par visiem darbiniekiem kopā un atsevišķi par nepilna darba laika darbiniekiem;
2. aizņemto darba vietu skaits sadalījumā pa profesiju grupām (aprēķinam tiks izmantoti VID dati par darba ņēmējiem un tautas skaitīšanas vajadzībām apkopotie administratīvie dati par Latvijas iedzīvotāju profesijām).

Samazinot rādītāju skaitu ceturkšņa veidlapā "2-darbs (īsā)" no 2021. gada 1. ceturkšņa, administratīvās izmaksas respondentiem samazināsies par 30 579 EUR gadā.

CSP iespēju robežās izskatīja iespēju samazināt respondentu sloguvalsts iestādēm, sabiedriskā sektora un lielajiem privātā sektora komersantiem īstermiņa statistikas jomā. Sākot ar 2021. gada 1. ceturksni, tiks samazināts pārskatā "2-darbs" iesniedzamo rādītāju skaits visiem respondentiem, jo netiks prasīti šādi rādītāji:

1. darba ņēmēju skaits ceturkšņa pirmajā kalendāra darba dienā;
2. darba ņēmēju skaits pamatdarbā (ar algas nodokļa grāmatiņām);
3. darba ņēmēju skaits blakus darbā;
4. darba ņēmēju skaits bērna kopšanas atvaļinājumā;
5. nostrādāto un nenostrādāto, bet apmaksāto stundu skaits, darbinieku skaits ar aprēķināto darba samaksu. Aprēķinātās darba samaksas rādītāji tiks prasīti tikai par visiem darbiniekiem kopā un atsevišķi par nepilna darba laika darbiniekiem;
6. aizņemto darba vietu skaits sadalījumā pa profesiju grupām (tiks izmantoti VID par darba ņēmējiem un tautas skaitīšanas vajadzībām apkopotie administratīvie dati par Latvijas iedzīvotāju profesijām).

Samazinot rādītāju skaitu ceturkšņa veidlapā "2-darbs", no 2021. gada 1. ceturkšņa administratīvās izmaksas valsts iestādēm samazināsies par 6 814 EUR gadā, savukārt sabiedriskā sektora un lieliem (ar darbinieku skaitu 50 un vairāk) privātā sektora komersantiem par 51 082 EUR gadā.

No 2021. gada 1. ceturkšņa atbilstošas izmaiņas tiks veiktas arī veidlapā
"2-darbs-pašvaldības", kurā netiks prasīti šādi rādītāji:

1. darba ņēmēju skaits ceturkšņa pirmajā kalendāra darba dienā;
2. nostrādāto un nenostrādāto, bet apmaksāto stundu skaits, darbinieku skaits ar aprēķināto darba samaksu. Aprēķinātās darba samaksas rādītāji tiks prasīti tikai par visiem darbiniekiem kopā un atsevišķi par nepilna darba laika darbiniekiem.

Samazinot rādītāju skaitu ceturkšņa veidlapā "2-darbs-pašvaldības" no 2021. gada 1. ceturkšņa, administratīvās izmaksas respondentiem samazināsies par 11 685 EUR gadā.

CSP administratīvā sloga samazināšanas detalizēti aprēķini ir pieejami pielikumā.

## Valsts kanceleja

Lai nodrošinātu datu apmaiņu starp valsts pārvaldes iestādēm, VK ir noslēgtas starpresoru vienošanās ar CSP un VID, kurās detalizēti atrunāta datu apmaiņa, kas jau ir samazinājusi administratīvo slogu iestādēm.

2019. gadā VK ir uzsākusi sadarbību ar NVD, lai vērtētu saņemtos datus no valsts un pašvaldību kapitālsabiedrībām, kuras sniedz valsts apmaksātus veselības aprūpes pakalpojumus, un lai gūtu atbildi, vai papildus piešķirtais finansējums ārstniecības personu darba samaksas palielināšanai sasniedz mērķi – vai un cik lielā apmērā palielinās ārstniecības personu darba samaksa. Ir notikusi savstarpēja informācijas apmaiņa, kā arī klātienes tikšanās gan ar NVD pārstāvjiem, gan arī iztaujāti datu sniedzēji.

VK pārstāvji tika iesaistīti domnīcās, lai meklētu efektīvāko risinājumu, kā uzlabot ārstniecības personu atalgojuma sistēmu, padarot to caurskatāmāku un taisnīgāku, kā arī, lai nodrošinātu Ministru prezidenta 2019. gada 27. novembra rezolūcijas Nr. 2019-1.1.1/47-47 izpildi, ar kuru tika uzdots izstrādāt jaunu ārstniecības personu darba samaksas kārtību, nosakot ārstniecības personas pilna laika slodzes ekvivalentu, un ziņot Ministru kabinetam par progresu. Detalizēti tālākie darbības virzieni tiks norādīti VM izstrādātajā informatīvajā ziņojumā "Par jaunas ārstniecības personu darba samaksas kārtības izstrādāšanu",kas pašlaik ir izstrādes stadijā un tiks virzīts izskatīšanai Ministru kabinetā.

Tiek paredzēts, ka, konkrēti definējot atskaišu tvērumu, jēdzienu skaidrojumu, precīzu datu apmēru un detalizāciju, visas valsts un pašvaldību kapitālsabiedrības, kuras sniedz valsts apmaksātus veselības aprūpes pakalpojumus, informāciju par nodarbināto skaitu un atlīdzību sniegs tikai vienā vietā, bet minēto informāciju varēs izmantot tās valsts pārvaldes iestādes, kurām būs nepieciešamība pēc šādas informācijas. Kopējais valsts un pašvaldību kapitālsabiedrību skaits, kuras sniedz valsts apmaksātus veselības aprūpes pakalpojumus, ir 73, tādējādi samazināts 73 iestāžu sniegto atskaišu apjoms un racionālāk un efektīvāk izmantoti šo iestāžu cilvēkresursi.

## Valsts ieņēmumu dienests

Efektīvākai automātiskai datu apmaiņai starp VID un VSAA tiek modernizētas iekšējās sistēmas, kas uzlabos datu apmaiņas kvalitāti un ātrumu un pozitīvi ietekmēs pakalpojuma saņēmēju. Šim nolūkam 2020. gada 18. decembrī ir noslēgta starpresoru vienošanās ar VSAA "Par informācijas sniegšanu, izmantojot Valsts reģionālās attīstības aģentūras E-pakalpojumu infrastruktūru saistībā ar MAIS ieviešanu". Līgums koncentrējas uz pirmajām piecām datu kopām (patentmaksātāju dati, ziņas par veiktajām VSAOI, sociālā nodokļa maksājumiem un mikrouzņēmumu nodokļa maksājumiem, ziņas par VSAOI, ziņas par audita aprēķinātajām iemaksām, ziņas par mikrouzņēmuma aprēķinātajām VSAOI, ziņas par laukstrādniekiem aprēķinātajām VSAOI), izmantojot jaunos tehniskos risinājumus (izmantojot Valsts informāciju sistēmas savietotāja datu izplatīšanas tīklu). Datu apmaiņa sadalīta vairākos posmos (plānots katru ceturksni datu apmaiņu papildināt ar jaunām datu kopām) saskaņā ar MAIS ieviešanas grafiku. Jauno datu apmaiņu plānots noslēgt 2023. gadā. VID nodotus datus turpmāk apstrādā VSAA, veicot pabalstu un citu piekritīgo maksājumu aprēķinus.

# **Secinājumi**

VK atzinīgi novērtē EM (CSP) un FM (VID) iesaisti un sadarbību šī informatīvā ziņojuma sagatavošanā.

VK uzskata, ka, īstenojot šī informatīvā ziņojuma 3. sadaļā identificētos pasākumus datu ieguvē un apstrādē, iespējams panākt situācijas uzlabošanos šādos virzienos:

* administratīvo datu avotos esošās informācijas pieejamība;
* datu kvalitāte;
* administratīvo datu turētāju un ieinteresēto personu (respondentu un datu lietotāju) sadarbība un regulāra informācijas apmaiņa;
* respondentu sloga mazināšana statistikas datu sniegšanā.

VK atzinīgi vērtē CSP paveikto un plānoto turpmāko darbu administratīvā sloga mazināšanai, tostarp šādu pasākumu īstenošanu:

1. Rādītāju skaita samazināšana visās ceturkšņa apsekojuma veidlapās par darbu ("2-darbs", "2-darbs (īsā)", "2-darbs-pašvaldības"), sākot ar 2021. gada
1. ceturksni.
2. To respondentu skaita samazināšana, kas aizpilda ceturkšņa apsekojuma veidlapas par darbu "2-darbs", sākot ar 2021. gada 1. ceturksni.

Vienlaikus, analizējot esošās datu vākšanas un apkopošanas praksi starp iestādēm, tika konstatētas būtiskas viedokļu un interpretācijas atšķirības starp VK un VID attiecībā uz administratīvā sloga mazināšanas virzieniem personālvadības pārskatu jomā. Pildot Ministru kabineta 2017. gada 28. novembra sēdes protokollēmuma (prot. Nr. 59 34. §) 3. punktā VK deleģēto uzdevumu "Valsts kancelejai sadarbībā ar Finanšu ministriju un Ekonomikas ministriju atkārtoti izvērtēt iestāžu darbības pārskatu sniegšanas sistēmu, iekļaujot tajā jautājumus par finansēm un valsts budžetu, statistiku un personālvadību, un līdz 2020. gada 1. jūlijam iesniegt noteiktā kārtībā izskatīšanai Ministru kabinetā priekšlikumus administratīvo procedūru vienkāršošanai un pārskatu sniegšanas biežuma samazināšanai", tika konstatēts, ka pastāv vairāki apstākļi, kas iestādēs ietekmē gan apkopojamo datu tvērumu, detalizāciju, datu apkopošanas regularitāti un kas veido kopējo pārskatu sniegšanas sistēmu. Informatīvā ziņojuma izstrādes laikā tika secināts, ka, vienkāršojot esošo administratīvo procedūru vai samazinot esošo pārskatu sniegšanas biežumu, netiks panākta būtiska ietekme uz administratīvā sloga samazinājumu un, lai rastu risinājumu, ir nepieciešama kompleksāka pieeja.

Pamatojoties uz minētajiem faktiem, secināms, ka Ministru kabineta
2017. gada 28. novembra sēdes protokollēmuma (prot. Nr. 59 34. §) 3. punktā VK dotais uzdevums nav izpildāms pieprasītajā formā, un VK lūdz atzīt šo uzdevumu par aktualitāti zaudējušu.

Informatīvā ziņojuma izstrādes gaitā FM (VID) norādīja, ka personālvadības datu vākšanas procesa optimizēšanu būtiski apgrūtina tas, ka datu apkopošanas sistēmu nav iespējams uzlabot, grozot kādu konkrētu normatīvo aktu. Lai vienkāršotu administratīvās procedūras, ir nepieciešama detalizētāka analīze un priekšlikumu izstrāde no datu apkopošanā iesaistītajām pusēm, savukārt esošo pārskatu sniegšanas biežumu ietekmē arī Padomes regulas. Saskaņā ar VID attīstības stratēģijas 2020.–2022. gadam stratēģisko iniciatīvu "Paplašināta sadarbība savstarpējai partneru pievienotās vērtības gūšanai" viens no VID mērķiem ir "veicināt horizontālo sadarbību valsts pārvaldē starp VID un nozari regulējošām institūcijām, tostarp aktīvi piedaloties normatīvo aktu izstrādē un iniciējot priekšlikumus tajos ar mērķi mazināt administratīvo slogu". VK aicina šī mērķa ietvaros turpināt VID un CSP sadarbību priekšlikumu izstrādei datu apmaiņas pilnveidošanai, kā arī nepieciešamo personālvadības datu vākšanai un uzkrāšanai nākotnē. Ņemot vērā, ka VID datus izmanto arī VSAA, NVA un šo datu iegūšanu reglamentē LM kompetencē esošie MK noteikumi, priekšlikumu izstrādē VID kompetences jautājumos pēc piederības aicinām iesaistīt arī LM.

Ministru prezidents A. K. Kariņš

Valsts kancelejas direktors J. Citskovskis

Iesniedzējs:

Ministru prezidents\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_A. K. Kariņš

7324

Jesiļevska 67082908

Svetlana.Jesilevska@mk.gov.lv

# Pielikums

informatīvajam ziņojumam "Administratīvā sloga mazināšana personālvadības pārskatu jomā"

**Administratīvā sloga un izmaksu aprēķini, samazinot rādītāju skaitu ceturkšņa veidlapā ''Pārskats par darbu''**

**2021. gada 1. ceturksnis**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | Izlases lielums2020. gadā  | Aprēķinos ietverto respondentu skaits  | Kopā patērētais laiks pārskata aizpildīšanai, minūtes | Uz vienu pārskatu patērētās stundas | Šūnu skaits pārskatā | Patērētais laiks uz vienu šūnu, minūtes | Plānotais samazināmo šūnu (rādītāju) skaits | Laika ekonomija, minūtes | Vidējās darbaspēka izmaksas par vienu nostrādāto stundu NACE 69[[8]](#footnote-8) 2019.gadā, EUR | Izmaksu ekonomija respondentiem, EUR |
| **1.Veidlapa ''2-darbs''** |
| **1.1.Valsts iestādes**  |  |   |   |   |   |   |   |   |   |   |
| 1.cet. | 216 | 216 | 38 108 | 2,94 | 113 | 1,56 | 34 | 11 466 | 9,61 | 1 836 |
| 2.cet. | 216 | 215 | 33 817 | 2,62 | 113 | 1,39 | 34 | 10 222 | 9,61 | 1 637 |
| 3.cet. | 216 | 215 | 35 590 | 2,76 | 113 | 1,46 | 34 | 10 758 | 9,61 | 1 723 |
| 4.cet. | 216 | 215 | 33 391 | 2,59 | 113 | 1,37 | 34 | 10 094 | 9,61 | 1 617 |
|   | **42 540** |  | **6 814** |
|   |
| **1.2. Sabiedriskā sektora un lielie (ar darbinieku skaitu 50 un vairāk) privātā sektora komersanti** |
| 1.cet. | 2 262 | 2 126 | 268 189 | 2,10 | 113 | 1,12 | 34 | 85 856 | 9,61 | 13 751 |
| 2.cet. | 2 262 | 2 101 | 242 712 | 1,93 | 113 | 1,02 | 34 | 78 625 | 9,61 | 12 593 |
| 3.cet. | 2 262 | 2 107 | 245 376 | 1,94 | 113 | 1,03 | 34 | 79 261 | 9,61 | 12 695 |
| 4.cet. | 2 262 | 2 078 | 229 571 | 1,84 | 113 | 0,98 | 34 | 75 191 | 9,61 | 12 043 |
|   | **318 933** |  | **51 082** |
| **''2-darbs'' kopā** | **361 473** |  | **57 896** |
|   |
| **2.Veidlapa ''2-darbs (īsā)''** |
| 1.cet. | 3 226 | 4 051 | 223 041 | 0,92 | 84 | 0,66 | 25 | 52 862 | 9,61 | 8 467 |
| 2.cet. | 3 226 | 3 968 | 193 661 | 0,81 | 84 | 0,58 | 25 | 46 859 | 9,61 | 7 505 |
| 3.cet. | 3 226 | 3 922 | 192 156 | 0,82 | 84 | 0,58 | 25 | 47 040 | 9,61 | 7 534 |
| 4.cet. | 3 226 | 3 838 | 176 526 | 0,77 | 84 | 0,55 | 25 | 44 160 | 9,61 | 7 073 |
| **''2-darbs (īsā)'' kopā** | **190 922** |  | **30 579** |
|   |
| **3.Veidlapa ''2-darbs-pašvaldības''** (pašvaldību centralizētās grāmatvedības pārskatu iesniedz sadalījumā pa nosacītām darbības veida vienībām NACE 2 zīmju līmenī) |
| 1.cet. | 1 237 | 1 237 | 127 462 | 1,72 | 122 | 0,84 | 20 | 20 895 | 9,61 | 3 347 |
| 2.cet. | 1 238 | 1 233 | 108 264 | 1,46 | 122 | 0,72 | 20 | 17 820 | 9,61 | 2 854 |
| 3.cet. | 1 239 | 1 222 | 108 308 | 1,48 | 122 | 0,73 | 20 | 18 002 | 9,61 | 2 883 |
| 4.cet. | 1 240 | 1 214 | 96 987 | 1,33 | 122 | 0,65 | 20 | 16 240 | 9,61 | 2 601 |
|  **''2-darbs-pašvaldības'' kopā** | **72 958** |   | **11 685** |
|   |
| **KOPĀ visas veidlapas** | **625 353** |  | **100 161** |
|  |

**Datu avots: CSP 2019. gadā iesniegtie pārskati**

1. Juridiskie un grāmatvedības pakalpojumi. [↑](#footnote-ref-1)
2. Pārskata gada laikā CSP vāc datus par četriem ceturkšņiem – iepriekšējā gada ceturto ceturksni un pārskata gada trim ceturkšņiem. Respondentiem jāsniedz informācija četras reizes gadā. [↑](#footnote-ref-2)
3. Juridiskie un grāmatvedības pakalpojumi. [↑](#footnote-ref-3)
4. Veidlapu ''5-darbs-VTP'' aizpilda valsts tiešās pārvaldes iestādes vai citas valsts institūcijas, kas iesniedz informāciju par darbiniekiem Valsts kancelejas pārziņā esošajā Valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmā. [↑](#footnote-ref-4)
5. Veidlapu ''5-darbs-MkU'' aizpilda komersanti ar darbinieku skaitu no 1 līdz 9. [↑](#footnote-ref-5)
6. Veidlapu ''5-darbs'' aizpilda pārējie respondenti – pašvaldības, komersanti ar darbinieku skaitu 10 un vairāk, nodibinājumi un biedrības. [↑](#footnote-ref-6)
7. 2011. gada redakciju apstiprinājusi Eiropas Statistikas sistēmas komiteja (2011. gada 28. septembrī) [↑](#footnote-ref-7)
8. Juridiskie un grāmatvedības pakalpojumi [↑](#footnote-ref-8)